b'\n_START_ARTICLE_\nAlexander Haig\n_START_SECTION_\nBiografija\n_START_PARAGRAPH_\nGim\xc4\x97 Respublikon\xc5\xb3 partijos teisininko trij\xc5\xb3 vaik\xc5\xb3 \xc5\xa1eimoje Bala Cynwyd vietov\xc4\x97je Pensilvanijos valstijos pietry\xc4\x8diuose. 1942 m. baig\xc4\x97 Ardmoro vidurin\xc4\x99 mokykl\xc4\x85. 1947 m. baig\xc4\x97 studijas JAV karo akademijoje. Karo tarnyb\xc4\x85 prad\xc4\x97jo Kanzase, v\xc4\x97liau tarnavo Kentukyje ir Japonijoje dislokuotuose JAV paj\xc4\x97gose._NEWLINE_Prasid\xc4\x97jus Kor\xc4\x97jos karui, tarnavo JAV generolo D. Makarturo \xc5\xa1tabe. V\xc4\x97liau t\xc4\x99s\xc4\x97 tarnyb\xc4\x85 JAV sausumos paj\xc4\x97g\xc5\xb3 X-ojo korpuso \xc5\xa1tabe, dalyvavo keliuose karo m\xc5\xab\xc5\xa1iuose. 1955 m. baig\xc4\x97 verslo administravimo studijas Kolumbijos verslo mokykloje. Nuo 1958 m. iki 1959 m. tarnavo JAV paj\xc4\x97gose Europoje. 1961 m. baig\xc4\x97 tarptautini\xc5\xb3 santyki\xc5\xb3 studijas D\xc5\xbeord\xc5\xbetauno universitete. Iki 1966 m. tarnavo \xc4\xafvairiuose JAV paj\xc4\x97g\xc5\xb3 \xc5\xa1tabuose. 1966 m. paskirtas vadovauti 1-osios p\xc4\x97stinink\xc5\xb3 divizijos, kovojusios Vietname, batalionui. Karo metu pakeltas \xc4\xaf pulkininkus, pasi\xc5\xbeym\xc4\x97jo keliuose m\xc5\xab\xc5\xa1iuose; v\xc4\x97liau buvo paskirtas 1-osios divizijos brigados vadu. 1969 m. prad\xc4\x97jo dirbti JAV nacionalinio saugumo patar\xc4\x97jo H. Kisind\xc5\xbeerio kariniu pad\xc4\x97j\xc4\x97ju. 1969 m. jam suteiktas brigados generolo laipsnis. 1970 m. paskirtas JAV nacionalinio saugumo patar\xc4\x97jo pavaduotoju. 1972 m. pakeltas \xc4\xaf generolus majorus. Nuo 1973 m. iki 1974 m. Balt\xc5\xb3j\xc5\xb3 r\xc5\xabm\xc5\xb3 aparato vadovas. Votergeito skandalo metu atliko svarb\xc5\xb3 vaidmen\xc4\xaf, leidus\xc4\xaf tuo metu funkcionuoti JAV prezidento administracijai, taip pat derybose, kuri\xc5\xb3 metu prezidentas R. Niksonas atsistatydino, o \xc5\xa1ias pareigas per\xc4\x97m\xc4\x97 D\xc5\xbe. Fordas. Nuo 1974 m. iki 1979 m. NATO Jungtini\xc5\xb3 ginkluot\xc5\xb3j\xc5\xb3 paj\xc4\x97g\xc5\xb3 Europoje vadas. 1979 m. bir\xc5\xbeelio 25 d. Monse Vokietijos teroristin\xc4\x97 grupuot\xc4\x97 Raudonosios armijos frakcija \xc4\xafvykd\xc4\x97 nes\xc4\x97kming\xc4\x85 pasik\xc4\x97sinim\xc4\x85 prie\xc5\xa1 A. Heig\xc4\x85._NEWLINE_1981 m. naujasis JAV prezidentas R. Reiganas paskyr\xc4\x97 A. Heig\xc4\x85 Valstyb\xc4\x97s sekretoriumi. 1982 m. baland\xc5\xbeio m\xc4\x97nes\xc4\xaf, dar iki Folkland\xc5\xb3 karo, A. Heigas nes\xc4\x97kmingai band\xc4\x97 sutaikyti Argentin\xc4\x85 ir Jungtin\xc4\x99 Karalyst\xc4\x99, o karo veiksmams prasid\xc4\x97jus, parei\xc5\xa1k\xc4\x97, kad JAV u\xc5\xbedraus parduoti Argentinai ginklus ir suteiks materialin\xc4\x99 param\xc4\x85 Jungtinei Karalystei. Buvo Prezidento R. Reigano politikos, kuria siekta stabdyti SSRS ekspansionizm\xc4\x85, iniciatorius. D\xc4\x97l nesutarim\xc5\xb3 su kitais Prezidento R. Reigano administracijos nariais, 1982 m. bir\xc5\xbeelio 25 d. atsistatydino i\xc5\xa1 pareig\xc5\xb3. Nes\xc4\x97kmingai band\xc4\x97 dalyvauti 1988 m. JAV Prezidento rinkimuose. 1992 m. i\xc5\xa1leido atsiminim\xc5\xb3 knyg\xc4\x85. Mir\xc4\x97 2010 m. vasario 20 d.'